**Меѓународна хидрографска организација** или **МХО** (анг. *International Hydrographic Organization* или *IHO*; фр. *Organisation hydrographique internationale*) — меѓународен орган на светската хидрографска заедница.

Историја
--------

МХО е основана во 1921 г. под името „Меѓународно хидрографско биро" (IHB). Почетниот состав се состоел од 18 земји-членки. За седиште е избрано кнежевството Монако заради поволната географска положба, но и поради понудата на кнезот Алберт I да овозможи соодветни простории. Сегашното име го добила 1970 г. со преработката на договорот помеѓу земјите-членки.

Функции
-------

Главните улоги на МХО се следниве:
·Да овозможи блиска и трајна соработка помеѓу хидрографските служби во земјите-членки.
·Да проучува области и аспекти на хидрографијата и сродните науки и техники.
·Да ја помага размената на поморски карти и документи помеѓу хидрографските службеници и управните органи во земјите-членки.
·Да даваат напатствија и совети по потреба, сособено на земјите што сакаат да воспостават своја хидрографска служба.
·Да ги усклади хидрографските мерења и поврзаните океанографски активности.
·Да ги проширува и нуди океанографските сознанија во полза на морепловците.
·Да соработува со меѓународни организации и научни установи со сродни цели.

МХО договара и утврдува хидрографски стандарди со согласност на сите земји-членки. Потоа се очекува членките да ги следат воспоставените стандарди и да ги применуваат во геодетските мерења, поморските карти, како и во пишаните изданија.

Издавачка дејност
-----------------

Многу изданија на МХО се достапни на нивното мрежно место: Меѓународната хидрографска ревија (*International Hydrographic Review*), Меѓународниот хидрографски билтен (*International Hydrographic Bulletin*), Картографските упатства (*Chart Specifications*), и Хидрографскиот речник (*Hydrographic Dictionary*). МХО исто така го објавено прирачникот „Граници на океаните и морињата" (*Limits of Oceans and Seas*), кајшто се опишани границите на океаните и морињата. Ова трето издание е издадено во 1953 г. и денес е застарено во многу региони. Во 2000 г. е направено изменето и дополнето нацрт-издание кое сè уште не е ратификувано и издадено.

МХО објавува и разни меѓународни стандарди поморска картографија и хидрографија, како стандардот S-57 - „Стандард за пренос на дигитални хидрографски податоци на МХО" (*IHO Transfer Standard for Digital Hydrographic Data*), што претставува стандард на кодирање за потребите на електронските морепловни карти. Во јануари 2010 издаден е нов хидрографски геопросторен стандард за морски податоци и информации наречен S-100. За овој стандард постои регистар кој е достапен преку страницата на МХО. S-100 е усогласен со географските стандарди ISO 19100, и со тоа е наполно ускладен со современите стандарди за геопросторни податоци.

Поврзано
--------

* Општа батиметриска карта на океаните

Наводи
------

1. ↑  „Граници на океаните и морињата. III издание" (PDF). Меѓународна хидрографска организација. 1953. Архивирано од изворникот (PDF) на 2011-10-08. Посетено на 7 февруари 2010. (англиски)

Надворешни врски
----------------

* Меѓународна хидрографска организација (англиски) (француски)
* Хидрографски блог Архивирано на 4 март 2016 г. (англиски)

|  |  |  |
| --- | --- | --- |
| 

|  |  |
| --- | --- |
| Нормативна контрола | 
* WorldCat
* VIAF: 123744119
* LCCN: n80013011
* ISNI: 0000 0004 0515 7613
* GND: 670070-6
* SUDOC: 030277639
* BNF: cb12172808h (податоци)

 |

 |